كان ممكن تقول نفس الرد من غير ما تهين تفكيري، بالنسبة للنصوص "للرجال عليهن درجة" "بما فضل الله بعضهم على بعض" "ناقصات عقل ودين" "الضلع الأعوج". أنا مش بسأل أعتراضاً على كلام ربنا، أنا نفسي ألاقي خروج من إحساسي ده. وحقوقنا الي بتقول عليها دي مش واخدين معظمها. يمكن ده الي عاملي توهان.
يبقى مش مشكلتنا في النصوص بقى ، مشكلتنا في الممارسة ، ودي مافيش خلاف انها محتاجة علاج ، لكن دا مالوش علاقة بالإسلام ، ولا بربنا ، دا له علاقة ببعد الناس عن الإسلام وعن ربنا! - أما التفضيل في آية للرجال عليهن درجة ، ممكن نجيب الآية كلها؟ ، "وَالْمُطَلَّقَاتُ يَتَرَبَّصْنَ بِأَنفُسِهِنَّ ثَلَاثَةَ قُرُوءٍ ۚ وَلَا يَحِلُّ لَهُنَّ أَن يَكْتُمْنَ مَا خَلَقَ اللَّهُ فِي أَرْحَامِهِنَّ إِن كُنَّ يُؤْمِنَّ بِاللَّهِ وَالْيَوْمِ الْآخِرِ ۚ وَبُعُولَتُهُنَّ أَحَقُّ بِرَدِّهِنَّ فِي ذَٰلِكَ إِنْ أَرَادُوا إِصْلَاحًا ۚ وَلَهُنَّ مِثْلُ الَّذِي عَلَيْهِنَّ بِالْمَعْرُوفِ ۚ وَلِلرِّجَالِ عَلَيْهِنَّ دَرَجَةٌ ۗ وَاللَّهُ عَزِيزٌ حَكِيمٌ"  لفت نظرك وللرجال عليهن درجة ومالفتش نظرك ولهن (مثل) الذي عليهن بالمعروف مثلًا؟  المقصود في الآية أن للرجال درجة في الحقوق الزوجية ، لأن الآية متعلقة بالزواج ، فالمرأة تستأذن زوجها وله عليها الطاعة والعكس ليس بحاصل ، ودا بسبب أنه هو المنفق ورب المنزل وأنه واجباته أكبر بكثير من واجبات المرأة في البيت ، فهو ينفق ويحمي وغيرها.  وما أظنش أنه في ست عندها فطرة سليمة بترفض دا أصلًا ، بل بالعكس ، الستات ما بتحبش الراجل اللي ما يحسسهاش برجولته وأنه حماية وسند ، ودي فطرة ربنا أودعها فينا عشان كل واحد يقوم بوظايفه في الدنيا صح.  نبص للآية كاملة ، وللشرع كله ، مش لحتت منه ، هنلاقي مافيش مشاكل أصلًا! - بالنسبة لآية : بما فضل الله به بعضهم على بعض ، فدي برضه في القوامة ، والتفضيل هنا معناه التفضيل الجسدي ، أن الرجل أقوى بنية وأشد جسدًا وقوة ، وبالتالي هو اللي في إيده القوامة ، ما أظنش أنه لو كان العكس كنتي هتبقي مبسوطة برضه ، يكون عندك باي وتراي ووشك قاسي كده وإيدك خشنة ، ما أظنش أنك كنتي هتكوني مبسوطة يعني ولا إحنا كرجالة هنكون مبسوط أن نسائنا كده ، والحياة هتقف بقى.  فهو التفضيل الجسدي دا + النفقة ، اقتضت أن القوامة تكون في إيد الراجل لأنه المطلوب منه حماية البيت وحماية أهله والقيام بمصالحهم ، مش عشان هو سي السيد يعني وقاعد ملك متوّج ، هو دا قصاد مسئولياته.  إيه المشكلة برضه مش فاهم؟ - ناقصات عقل ودين ، دا النبي نفسه وضحه ، ومش محتاجة كلام فيها كتير قال : أَلَيْسَ شَهَادَةُ الْمَرْأَةِ مِثْلَ نِصْفِ شَهَادَةِ الرَّجُلِ ؟ قُلْنَ : بَلَى ، قَالَ فَذَلِكِ مِنْ نُقْصَانِ عَقْلِهَا ، أَلَيْسَ إِذَا حَاضَتْ لَمْ تُصَلِّ وَلَمْ تَصُمْ ؟ قُلْنَ : بَلَى ، قَالَ : فَذَلِكِ مِنْ نُقْصَانِ دينها.  وما أظنش أنك برضه هتكوني مبسوطة لو كان النساء ما عندهمش عاطفة قوية ، وبتغلب على عقلهم في أحيان كثيرة ، أظن دا مثلًا أنسب ليكي كأم تعطف على صغيرها ، وكزوجة تحب زوجها ، وكبنت بتدلّع على أبوها ، ما أظنش هتكوني مبسوطة لو كان العكس حاصل ، ولا إحنا كمان ، وما كنّاش هنتجوز ، لأني مش مستعد أتجوز واحدة هي نسخة من واحد صاحبي برضه. شوفي ربنا بيعبر عن العلاقة بين الرجل والمرأة إزاي؟ ، بيقول "اتقوا ربكم الذي خلقكم من نفس واحدة وخلق (منها) زوجها ، وبث (منهما) رجالًا كثيرًا ونساءً. النساء شقائق الرجال يا أفندم ، كلنا هنا لغرض تحقيق العبودية ، وعشان (لتسكنوا إليها) ، وعشان (وجعل بينكم مودة ورحمة) ، وعشان (المؤمنون والمؤمنات بعضهم أولياء بعض) :) :)  هي مش معركة. وبأعتذر لك عن إهانة تفكيرك ، مش قصدي ، ولكن كنت متنرفز من السؤال بس شوية.  بأعتذر مرة تانية.